Toimittaja kysyi Sipilältä Katera Steelin yhteyksistä Terrafameen päivää ennen kuin Terrafamen lisäpääomittamisesta päätettiin.

Pääministeri Juha Sipilä (kesk) kertoi oikeusasiamiehelle antamassaan selvityksessä, että hän ei ollut saanut edes epämääräistä vihjettä hallituksen lisäpääomittaman Terrafamen ja Sipilän sukulaisten omistaman Katera Steelin välille solmitusta urakasta.

Kansan Uutisten toimittaja oli kysynyt Sipilältä Katera Steelin ja Terrafamen välisistä yhteyksistä päivää ennen kuin hallitus teki Terrafamen tukemisesta muodollisen päätöksen.

Sipilälle puhtaat paperit antaneen oikeusasiamies Petri Jääskeläisen mukaan päivää ennen budjettiesityksen tekemistä tapahtunut yhteydenotto

"

ei muuta asian arvostelua

"

.

Oikeusasiamiehen mukaan Katera Steel oli pääministeri Sipilälle niin taustansa, omistuspohjansa kuin hallintonsa puolesta läheinen yhtiö – Sipilä oli vuoden 2011 lopussa antanut Katera Groupille (myöhemmin Katera Steel) hallitustyöskentelyyn liittyviä neuvoja ja osallistunut muutamaan yhtiön hallituksen kokoukseen 2011. AOP

Eduskunnan oikeusasiamies Petri Jääskeläinen on antanut pääministeri Juha Sipilälle (kesk) puhtaat paperit Terrafame-asiassa.

- Käytettävissäni olevien tietojen perusteella Sipilä ei ole ollut Terrafame Group Oy:n pääomittamista koskevan asian käsittelyssä hallintolain mukaan esteellinen, Jääskeläinen kirjoittaa päätöksessä.

Asiassa oli kyse siitä, oliko Sipilä esteellinen päättämään 100 miljoonan euron rahoituksesta Terrafame Groupille, koska Sipilän sukulaisten ja lasten omistama Katera Steel oli saanut kaivosyhtiöltä puolen miljoonan euron urakan.

Jääskeläisen mukaan erityisen hyödyn mahdollisuuden arviointi oli rajattava Sipilän lapsiin, jotka omistivat sijoitusyhtiönsä kautta Katera Steelistä viisi prosenttia. Sipilän enot omistivat Katera Steelistä 30 prosenttia ja serkut 65 prosenttia.

- Johtopäätökseni on, että Terrafame Group Oyj:n pääomittamisesta Sipilän lapsille heidän Fortel Invest Oy:n Katera Steel Oy:stä olevan omistuksensa kautta mahdollisesti koituva hyöty ei ole ollut " odotettavissa olevaa " eikä " erityistä " , Jääskeläinen kirjoittaa.

Kansan Uutisten toimittaja viestitti

Sipilä ilmoitti selvityksessään, että hän ei ollut saanut " edes epämääräisempää vihjettä tai epäilyä " Terrafamen ja Katera Steelin välille solmitusta urakkasopimuksesta.

Sipilä kertoi saaneensa ensimmäisen kerran tietoa Katera Steelin ja Terrafamen välisestä tilauksesta 21.11.2016 illalla Terrafame Groupin toimitusjohtajalta Matti Hietaselta hänen otettuaan yhteyttä Sipilän erityisavustaja Riina Nevamäkeen.

Kansan Uutisten toimittaja oli tosin päivää ennen raha-asiain valiokunnan ja valtioneuvoston yleisistuntoa 17.11. kysynyt Sipilältä Katera Steelin yhteyksistä Terrafame Groupin toimintoihin. Sipilän mukaan kysely ei herättänyt edes epäilystä siitä, että asia liittyisi Terrafamen Katera Steeliltä tekemään tilaukseen.

Yleisistunnossa 18.11. tehtiin muodollinen päätös Terrafamen lisäpääomittamisesta ja myös raha-asianvaliokunta käsitteli asiaa. Jääskeläisen mukaan " päivää ennen budjettiesityksen tekemistä tapahtunut toimittajan yhteydenotto ei muuta asian arvostelua”.

Oikeusasiamiehen selvityksessä mainitaan, että " myöskään Kansan Uutisten toimittaja ei omien sanojensa mukaan tiennyt Terrafamen ja Katera Steelin välisestä tilauksesta tai toimittajasuhteesta silloin, kun hän esitti kysymyksensä " .

Toisin kuin selvityksessä mainitaan, toimittajan näkemyksen mukaan hän ei ole sanonut, että ei olisi tiennyt tilauksesta.

100 miljoonaa riittää loppukesään asti

Sipilä sanoi selvityksessään, että menettely, jossa " hallintolain esteellisyyssäännöksen yleislausekohdan soveltamismahdollisuutta jälkikäteen arvioitaessa arvioinnin perustaksi otettaisiin joitakin jälkikäteen asianomaisen ministerin tietoon tulleita seikkoja, on oikeusturvan ja yleisten lain soveltamisperiaatteiden vastaista " .

Hallituksen myöntämällä 100 miljoonan euron panostuksella on tarkoitus kattaa kaivoksen toiminnan loppukesään saakka.Rahoituksin turvin voidaan jatkaa myös neuvotteluja kaivostoiminnan omistuspohjan laajentamiseksi.

Terrafamen pääomittamiseen on myönnetty vuodelle 2016 yhteensä 182,5 miljoonaa euroa, jotka riittävät ylläpitämään kaivostoimintaa tammikuun 2017 loppuun saakka.

Sipilä sanoi 14. marraskuuta kaivoksella vieraillessaan, että " Sotkamossa on tehty ihme " . Sipilä viestitti, että kaivoksen alasajo on " haudattu sinne taakse " (Yle 14.11.).

Juttua muokattu 5.2. klo 12.17: Korjattu väliotsikkoa: Toimittaja viestitti, ei soittanut. Täsmennetty, että KU:n toimittajan sanomiset Terrafamen ja Katera Steelin tilauksesta mainittiin oikeusasiamiehen selvityksessä. Lisätty maininta siitä, että toimittaja ei oman näkemyksensä mukaan ole sanonut, että ei olisi tienny tilauksesta.

Juttua muokattu 1.2. klo 16.10: Lisätty tieto siitä, että Kansan Uutisten toimittaja ei tiennyt Terrafamen ja Katera Steelin tilaukssta.